Οδηγία 2003/28/ΕΚ της Επιτροπής

της 7ης Απριλίου 2003

για τέταρτη προσαρμογή στην τεχνική πρόοδο της οδηγίας 94/55/ΕΚ του Συμβουλίου σχετικά με την προσέγγιση των νομοθεσιών των κρατών μελών όσον αφορά την οδική μεταφορά επικίνδυνων εμπορευμάτων

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 94/55/ΕΚ του Συμβουλίου, της 21ης Νοεμβρίου 1994, για την προσέγγιση των νομοθεσιών των κρατών μελών όσον αφορά την οδική μεταφορά επικίνδυνων εμπορευμάτων(1), όπως τροποποιήθηκε τελευταία από την οδηγία 2001/7/ΕΚ της Επιτροπής(2), και ιδίως το άρθρο 8,

Εκτιμώντας τα ακόλουθα:

(1) Τα παραρτήματα Α και Β της οδηγίας 94/55/ΕΚ περιέχουν τα παραρτήματα Α και Β της ευρωπαϊκής συμφωνίας για τις διεθνείς οδικές μεταφορές επικίνδυνων εμπορευμάτων, που συνήθως αναφέρεται ως ADR, όπως εφαρμόζονται από την 1η Ιουλίου 2001.

(2) Η ADR ενημερώνεται ανά διετία. Ως εκ τούτου, από 1ης Ιανουαρίου 2003 τίθεται σε ισχύ τροποποιημένη έκδοση για μεταβατική περίοδο που λήγει στις 30 Ιουνίου 2003.

(3) Το παράρτημα Γ περιέχει παραπομπές σε ενδείξεις περιθωρίου (marginals) που πρέπει να γίνουν σημεία.

(4) Πρέπει, κατά συνέπεια, να τροποποιηθούν τα παραρτήματα της οδηγίας 94/55/ΕΚ.

(5) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για τις μεταφορές επικίνδυνων εμπορευμάτων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα παραρτήματα της οδηγίας 94/55/ΕΚ τροποποιούνται ως εξής:

1. Το παράρτημα Α αντικαθίσταται από το ακόλουθο κείμενο:

"ΠΑΡΑΡΤΗΜΑ Α

Διατάξεις του παραρτήματος Α της ευρωπαϊκής συμφωνίας για τις διεθνείς οδικές μεταφορές επικίνδυνων εμπορευμάτων (ADR) που ισχύουν από 1ης Ιανουαρίου 2003, με αντικατάσταση των λέξεων "συμβαλλόμενο μέρος" από τις λέξεις "κράτος μέλος".

Σημείωση: Το κείμενο των τροποποιήσεων της έκδοσης 2003 του παραρτήματος Α της ADR θα δημοσιευθεί μόλις είναι έτοιμο σε όλες τις επίσημες γλώσσες της Κοινότητας."

2. Το παράρτημα B αντικαθίσταται από το ακόλουθο κείμενο:

"ΠΑΡΑΡΤΗΜΑ Β

Διατάξεις του παραρτήματος Β της Ευρωπαϊκής Συμφωνίας για τις διεθνείς οδικές μεταφορές επικίνδυνων εμπορευμάτων (ADR) που ισχύουν από 1ης Ιανουαρίου 2003, με αντικατάσταση των λέξεων "συμβαλλόμενο μέρος" από τις λέξεις "κράτος μέλος".

Σημείωση: Το κείμενο των τροποποιήσεων της έκδοσης 2003 του παραρτήματος Β της ADR θα δημοσιευθεί μόλις είναι έτοιμο σε όλες τις επίσημες γλώσσες της Κοινότητας."

3. Το παράρτημα Γ τροποποιείται σύμφωνα με το παράρτημα Γ της παρούσας οδηγίας.

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από την 1η Ιουλίου 2003. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη διαβιβάζουν στην Επιτροπή τα κείμενα των εθνικών νομοθετικών διατάξεων που θεσπίζουν στο πεδίο που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την επομένη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 7 Απριλίου 2003.

Για την Επιτροπή

Loyola De Palacio

Αντιπρόεδρος

(1) ΕΕ L 319 της 12.12.1994, σ. 7.

(2) ΕΕ L 30 της 1.2.2001, σ. 43.

ΠΑΡΑΡΤΗΜΑ

"ΠΑΡΑΡΤΗΜΑ Γ

1. Στο σημείο 2 η φράση "είναι η ένδειξη περιθωρίου 10 599 του παραρτήματος B" αντικαθίσταται από τη φράση "είναι το κεφάλαιο 1.9 του παραρτήματος A".

2. Στο σημείο 4 η φράση "είναι η ένδειξη περιθωρίου 2 211 του παραρτήματος A" αντικαθίσταται από τη φράση "αποτελείται από τους ορισμούς των εννοιών 'κύλινδρος', 'σωλήνας', 'βαρέλι πίεσης', 'κρυογονικό δοχείο' και 'δέσμη κυλίνδρων (πλαίσιο)' που περιλαμβάνονται στο τμήμα 1.2.1 του παραρτήματος A".

3. Στο σημείο 5 η φράση "είναι οι ενδείξεις περιθωρίου 2 010 και 10 602 των παραρτημάτων A και B" αντικαθίσταται από τη φράση "είναι οι ενδείξεις περιθωρίου του κεφαλαίου 1.5 του παραρτήματος A"".